Polisie spoor verdagte op ná gerugte van selfdood | Netwerk24
Deur Cara-Lee Dorfling 08 Februarie 2019 17:19
Ondanks gerugte dat 'n gesoekte vermeende moordenaar homself om die lewe gebring het, het die polisie in Port Alfred hul soektog na hom voortgesit en hom ná vier maande vasgetrek.
Eric "Ntroko" Meyers is Donderdag aangekeer in Motherwell, sowat 145 km van Port Alfred, waar hy vandaan kom.
Meyers het na bewering sy voormalige vriendin in Oktober vermoor deur haar herhaaldelik met 'n mes in die bolyf te steek. Meyers het ook glo probeer om sy 9-jarige seun te vermoor voordat hy gevlug het.
Verskeie pogings deur die polisie om Meyers op te spoor, was onsuksesvol. Lede van die gemeenskap het gesê Meyers het sy eie lewe geneem, maar die polisie kon dit nie bevestig nie.
Die afgelope week het die polisie inligting ontvang dat Meyers in Port Elizabeth gesien is.
Polisielede van Port Alfred en Motherwell het saamgewerk om die inligting op te volg, waarna Meyers Donderdagoggend in die Izinyoka- informele nedersetting vasgetrek is.